
УВАЖАЕМИ ГОСПОДИН / ГОСПОЖО АДМИНИСТРАТИВЕН СЪДИЯ,
		
[bookmark: _Hlk132289615]На 14.05.2025 г. на ми бе връчена Заповед № ЗСПД/Д-С-СК/1375/12.05.2025 г. на упълномощено лице от директора на дирекция „Социално подпомагане“ (ДСП) – Сердика - отказ за отпускане на еднократна/месечна помощ за три деца.

Като мотив за отказа е посочено, че децата ми не са български граждани - основание по чл.3, т.3 от ЗСПД и че членовете на семейството ми сме граждани на друга държава и няма сключена спогодба за изплащане на семейни помощи за деца основание по чл.3 и т. 5 от ЗСПД. 

Обжалваната заповед противоречи на материалния закон. 

Макар действително чл. 3, т.3 и т. 5 ЗСПД да съдържат ограничение, отнасящо за семейства на чужди граждани, които постоянно пребивават и отглеждат децата си в страната и изисква международен договор, по който Република България да е страна, същите са в противоречие с нормите Закона за убежището и бежанците, който се явява специален по отношение на Закона за семейните помощи за деца и урежда правата и задълженията на лицата, получили временна закрила. 

Съгласно чл. 2, ал. 1 от Закона за чужденците в Република България (ЗЧРБ) чужденец по смисъла на този закон е всяко лице, което не е български гражданин. Разпоредбата на чл. 32, ал. 3 от Закона за убежището и бежанците (ЗУБ) предвижда, че чужденец с предоставен хуманитарен статут има правата и задълженията на чужденец с разрешено постоянно пребиваване в Република България.

Съгласно чл. 28 § 1 на Директива 2004/83/ЕО на Съвета от 29.04.2004 г. относно минималните стандарти за признаването и правното положение на гражданите на трети страни или лицата без гражданство като бежанци или като лица, които по други причини се нуждаят от международна закрила, както и относно съдържанието на предоставената закрила /Директива 2004/83/ЕО/, държавите членки полагат грижи получилите статут на бежанец или статут на субсидиарна закрила да получават в държавата членка, която им е предоставила статута, необходимото социално подпомагане, равностойно на предвиденото за гражданите на тази държава-членка.

По силата на чл. 29, параграф 1 от Директива 2011/95/ЕС на Европейския парламент и на Съвета от 13 декември 2011 г. относно стандарти за определянето на граждани на трети държави или лица без гражданство като лица, на които е предоставена международна закрила, за единния статут на бежанците или на лицата, които отговарят на условията за субсидиарна закрила, както и за съдържанието на предоставената закрила /Директива 2011/95/ЕС/, държавите-членки гарантират на лицата, на които е предоставена международна закрила, получаването в държавата-членка, която им е предоставила такава закрила, на необходимите социални грижи, както е предвидено за гражданите им.

Република България не е заявила дерогация на правилото по § 1 от чл. 29 от Директивата. Предвидената в параграф 2 от същия член дерогация трябва да се тълкува стриктно (Решение от 4 март 2010 г. по дело C., C-578/08, т. 43, Решение от 24 април 2012 г. по дело Servet K.,C-571/10, т. 86). В последното цитирано решение Съдът изрично отбелязва, че орган на публична власт на национално, регионално или местно равнище може да се позове на дерогацията, само ако компетентните за прилагането на тази директива органи в съответната държава членка ясно са изявили волята си да се възползват от тази дерогация на принципа на равно третиране.

От изложеното по-горе считам, че не подлежи на съмнение обстоятелството, че предоставянето на семейните помощи за деца следва да се разглежда именно като средство за осигуряване на гарантиран минимален доход, както е посочено и в т. 45 от преамбюла на Директива 2011/95/ЕС. 
Ето защо нормата на чл. 3 ЗСПД, според която чуждите граждани с предоставен хуманитарен статут, пребиваващи и отглеждащи децата си на територията на Република България, не разполагат със същите права за социално подпомагане като тези на българските граждани, вследствие на което те не могат да получават семейни помощи за деца извън хипотезата на чл. 3, т. 3 и т. 5 ЗСПД, противоречи на чл. 32, ал. 1 ЗУБ и на Директива 2011/95/ЕС, и не съответства на целта на закона.
Съгласно Конвенцията на ООН за правата на детето /ОС на ООН на 20.11.1989 г., ратифицирана с решение на Ратифицирана с решение на ВНС от 11.04.1991 г. - ДВ, бр. 32 от 23.04.1991 г./ (Конвенцията) предвижда, че държавите - страни по Конвенцията зачитат и осигуряват правата, предвидени в тази Конвенция, на всяко дете в пределите на своята юрисдикция без каквато и да е дискриминация, независимо от расата, цвета на кожата, пола, езика, религията, политическите или други възгледи, националния, етническия или социалния произход, имущественото състояние, инвалидност, рождение или друг статут на детето или на неговите родители или законни настойници.

Нормата на чл.4 гласи, че държавите - страни по Конвенцията, са длъжни да предприемат всички необходими законодателни, административни и други мерки за осъществяване правата, признати в тази Конвенция. По отношение на икономическите, социалните и културните права държавите – страни по Конвенцията, предприемат такива мерки в максималната степен, възможна с оглед на техните ресурси, и когато е необходимо, в рамките на международното сътрудничество.

Освен това чл.27, ал.3 от Конвенцията ясно предвижда, че държавите - страни по Конвенцията, в съответствие с националните условия и в рамките на своите възможности, предприемат необходимите мерки с цел да подпомагат родителите и другите лица, отговорни за детето, да осъществяват това право и в случай на нужда предоставят материална помощ и програми за подпомагане, особено по отношение на изхранването, облеклото и жилището.

Република България е ратифицирала посочената Конвенция без резерви в допустимият им обхват съгласно чл. 51, както и без поправка съобразно механизма по чл.50, респ. приложение намира и разпоредбата на чл. 41, съгласно която посочената Конвенция може да не се прилага само при по-благоприятен режим съгласно националното законодателство или международното право в сила за държавите, страни по Конвенцията.

В заключение  ще изтъкна и обстоятелството, че състави на АССГ вече са отменяли предишни откази на директора на ДСП-Сердика със същите мотиви за отпускане на месечна помощ за деца (Решение №4038/16.06.2022г. по адм.д. №2729/2022г., 63 с-в., Решение №3877/12.06.2023г. по адм.д.№ 3853/2023, 44 с-в и Решение №7278/ 03.06.2024г. по адм.д.№ 3203/2024, 17 с-в)

С оглед на гореизложеното, 

МОЛЯ да отмените Заповед № ЗСПД/Д-С-СК/1375/12.05.2025 г. на упълномощено лице от директора на дирекция „Социално подпомагане“ (ДСП) – Сердика - отказ за отпускане на еднократна/месечна помощ за три деца

Приложения: квитанция за платена държавна такса, Карти на чужденец с хуманитарен статут – 2 броя, удостоверения за пътуване зад граница – 2 броя, адвокатско пълномощно


	
София, 						С уважение: ……………………….………..	
16.05.2025 г. 			                				



